Tauškandarja
Tauškandarja (uig. توشقان دهرياسى = Toxkan däryas, kin. 托什干河, pinyin: Toxkan hé) arba Kakšalas (kirg. Какшал) – upė Kirgizijoje (Naryno sr.) ir Kinijoje (Sindziange); Aksu dešinysis intakas (Tarimo baseinas). Prasideda Kirgizijoje, Tianšanio kalnuose, į rytus nuo Čatyrkiolio ežero, susiliejus Aksajaus ir Miudiuriumo upėms (netoli Čatyrtašo). Teka rytų kryptimi. Įteka į Aksu upę ties Aksu miestu. Pavadinimas qaqsal tiurkų kalbomis reiškia „miręs miškas“. Tauškandarja pavadinimas kilo nuo persiškų žodžių taxqan („audringas“) ir darya („upė“).